Star Trek vender tilbage i spritny tv-serie

Godt nyt til Star Trek-fans. I hælene på fremragende serier som Star Trek: Discovery og Picard er der nu en ny serie på vej; Star Trek: Strange New Worlds. Denne her vil fokusere på tre populære karakterer, nemlig Captain Pike, Spock og Number One, og den vil foregå på U.S.S. Enterprise – men omkring ti år før Captain Kirk overtager rorpinden.

Det er CBS All Access, der står bag serien, så den vil være tæt beslægtet med Star Trek: Discovery. Eksempelvis gentager Anson Mount rollen som Captain Christopher Pike, ligesom Spock spilles af Ethan Peck og Number One af Rebecca Romijn (kendt fra bl.a. X-Men filmene). Alle tre karakterer vi mødte i anden sæson af Discovery.

Slægtsskabet med Discovery betyder forhåbentlig, at vi også vil få denne serie at se på Netflix herhjemme.

Det er overvældende tider for Trekkies i disse år. Ud over de tre nævnte serier, er der adskillige på vej. Star Trek: Lower Decks bliver den første animerede Trek-serie, mens Michelle Yeohs karakter, Philippa Georgiu (Discovery), vender tilbage i en Section 31-baseret serie.

Selv om Strange New Worlds nu er officielt annonceret, så vil CBS All Access ikke give en premieredato. I lyset af den raserende pandemi – USA er svært hårdt ramt – skal vi nok væbne os med tålmodighed. Herunder en video med de tre hovedrolleindehavere:

Og herunder et par af de få billeder, der er ude …

Star Trek vender tilbage i spritny tv-serie